Jn nomine sancte trinitatis. Ex voluntate Dei et nostro amore nos Johannes, Dei gracia Dacie, Suecie, Noruegie, Slauorum Gottorumque rex, dux Slesuicensis ac Holsacie, Stormarie et Ditmercie dux, comes in Oldenborg et Delmenhorst, facimus amiciciam et perpetuam confederacionem cum illustrissimo et potenti domino Johanne, tocius Rutzsie imperatore, magno duce Volidimerie, Muscouie, Nouogardie, Plescouie, Otpherie, Yngærie, Vetolsy, Permie, Bolgardie etc., ffratri et confederato nostro carissimo, nos esse vna cum eo in fraternitate, amicicia et confederacione per presentes nostras literas, ita ut vbi ipse habuerit opus nostro auxilio contra suos hostes et inimicos, erimus sibi in auxilium quantum possibile nobis est, et vbi nos sui indigemus auxilio contra nostros hostes et inimicos, erit nobis in auxilium iuxta suum posse, et nos esse vna cum fratre nostro contra suum inimicum et hostem Stenonem Stwre, regni Suecie gubernatorem.* Et quum aliquis nostrum incipiet lites contra Stenonem Stwre,** tunc prius inter nos alterutrj significabimus et nos erimus fratri nostro in auxilium quantum nobis possibile est in veritate absque dolo, et ipse nobis erit in auxilium in veritate absque dolo quantum sibi possibile est contra Stenonem Stwre,*** ut possimus recuperare et obtinere regnum Suecie. Erimus vna cum fratre nostro contra hostem et inimicum suum, magnum ducem Litwanie, quantum nobis possibile est in veritate absque dolo. Et vbi nostra regna se contingunt mutuo, distinctio siue diuisio erit sicut ab antiquo continuata fuerit. Et piscatorie, venationes et alij vsus, qui sunt in illis aquis et terris et ex antiquo nostro attinent regno, nobis et nostris libere cedant absque eiusdem fratris nostri aut suorum impedimento. Et piscarie, venationes et alij vsus, qui sunt in terris aut aquis [et] ex antiquo ad suum spectant regnum, libere sibi et suis cedant absque nostrj aut nostrorum impedimento. Et que hactenus hucusque ad istud nostrum pactum inter ambo regna nostra et nostrorum subditos facta sunt per spolia, rapinas et lites de cetero non accusentur nec menti tradentur. Et que postmodum ex vtraque parte inter nostros subditos contingunt, iudicium et expedicionem absque temporis longa prolongatione habebunt. Et isdem frater noster, suj officiales et procuratores secundum suam consuetudinem nostros homines foueant et expediant sicut suos proprios in veritate absque dolo. Et nos nostrique officiales et procuratores suos homines quemadmodum nostros nostra consuetudine foueamus et expediamus in veritate et absque dolo. Et nostri nuncij et ambasiatores in suo regno viam mundam in terris et aquis absque impedimento habebunt. Et sui ambassiatores et nuncij in nostro regno viam mundam in terris et aquis absque impedimento habebunt. Mercatores et institores et alij negotiatores regnorum vtrorumque in vtrisque nostris regnis ex alterutro in terris et aquis ambulare, equitare et libere negocianda tractare possint absque timore et perturbaicone, consuetis solutis theloneis iuxta morem terre, eosque ex vtraque parte fouere et expedire debemus in veritate absque dolo. Et si casu aliqui de nostris vento agitati in et ad regna sua deuenerint, vel aliqui de suis in nostro, tunc nos aut ipse, nostri vel sui officiales et procuratores ex vtraque parte eorum bona vel mercancias nullatenus impediamus, sed eos iuuare absque precio et impedimento debeamus. Et quod soluere tenentur nostre terre, soluant consuetum. Sclaui et sclaue, debitores et fideiussores, fures, fugitiuj, raptores et ceteri malefactores, qui veniunt de vno regno in alterum, cum expedicione restituantur ex vtraque parte. Jn et per omnia ista nos Johannes, Dei gracia Dacie, Noruegie, Slauorum Gottorumque rex, electus in regem Suecie,* dux Slesuicensis ac Holsacie, Stormarie et Ditmercie dux, comes in Oldenborg et Delmenhorst, osculatj sumus crucem fratri nostro carissimo domino Johanne,** imperatori tocius Russie, magno duce Voledimorie, Muscouie, Nouegardie, Plescouie, Otpherie, Vngarie, Vethelsie, Permie, Bulgarie etc. ad tenendum amiciciam et veritatem cum nostris presentibus literis patentibus, appendens hiis nostris fortibus literis sigillum nostrum. Datum in castro nostro Haffnensi anno diuine incarnacionis millesimo quadringentesimo nonagesimo tercio, octaua die menssis nouembris.